|  |
| --- |
| **Mat. 6:12**  **“Ons Vader wat in die hemel is,**  **vergewe ons ons oortredings soos ons ook dié vergewe wat teen ons oortree...”**  *Andries Burger, Pinetown Gemeente, 10 Desember 2023* |

*Sing:* *Lied 345:1-4; Ps. 103:1,5(C); Ps.134:4; “Amazing Grace”; Lied 514:1,2; Lied 367(Sb4-6); “Vrede”*

Wat is die maklikste teken dat ŉ mense lewe... dat jy asemhaal. Netso, het iemand opgemerk is gebed die asemhaling van ons geloof.

Want dit is hoe natuurlik en noodsaaklik gebed vir gelowiges is.

Maar soos alles in die menslike lewe is ons aanbidding en ons gebede skeefgetrek deur ons sonde en daarom moet ons by God leer hoe om te bid.

Hy doen dit op ŉ klomp plekke in sy Woord en een daarvan is Jesus wat vir sy dissipels van alle tye en plekke die Onse Vader gebed leer.

Sy bedoeling is nie dat ons net hierdie gebed en net hierdie woorde moet gebruik nie, maar die beginsels van hierdie gebed geld vir al ons gebede.

Die gebed is net bedoel vir God kinders, wat Hy aangeneem het weens ons geloof in Jesus Christus. Daarom dat ons God aanspreek in ons gebede as “Ons Vader”.

Dan leer Jesus dat die belangrikste van al ons gebede op God sal fokus–

dat Hy vereer en verheerlik sal word;

dat sy koninkryk, sy heerskappy in ons en om ons al meer en al duideliker sal word; en

dat Hy sy wil altyd sal geskied in ons lewens en in ons omstandighede, in ons samelewing en tot in die voleinding van alles.

Na die belangrikste fokus op God, fokus Jesus ons gebede dan op ons self en ons lewe in hierdie ou wêreld.

God is nie net begaan oor Homself en die ewigheid na sy wederkoms nie, Hy is barmhartig en besorgd oor elkeen van sy kinders se alledaagse lewe.

Met die fokus op ons behoeftes in hierdie lewe leer Hy ons

om elke dag te vra vir ons daaglikse brood – vir alles wat ons nodig het vir ons liggaamlike lewe.

Daarna vra ons wat ons nodig het vir ons geestelike lewe – vergifnis van ons sonde, en bewaring van die bose.

Vandag staan ons stil by vergifnis en volgende week DV op ons bewaring.

**<< Lees Mat. 6:7-15, met fokus op v. 12, 14-15 >>**

Soos met die ander bedes beteken hierdie paar woorde só baie. Maar ek wil vanoggend net op drie of eintlik vier vrae fokus.

Waarvan het ons vergifnis nodig?

Wat is dit om te vergewe en waarom is dit moontlik?

En dan die bedoeling daarvan dat die manier hoe ons ander vergewe sal bepaal of God ons vergewe ... of nie.

Waarvan vra ons om van vergewe te word?

Die teks is duidelik – ons vra dat God ons sal vergewe van ons oortredings, of ons skulde soos die meer direkte vertalings dit stel.

Lukas se weergawe van die Ons Vader gebed vra dat God ons sonde sal vergewe – ons oortredings van sy wet en sy wil, ons sondeskuld teenoor Hom en ander.

Maar van watter sonde en oortredings het ons nog vergifnis nodig?

Jesus leer tog dat God reeds ons Vader is –

Met ander woorde, dat Hy ons reeds as sy kinders aangeneem het omdat ons in Jesus Christus glo wat reeds ons sonde op Hom geneem en volledig daarvoor betaal het.

Ons lees tog in Romeine 8:1 dat daar geen veroordeling meer is vir hulle wat in Christus is nie...

Om te vra dat God ons sonde sal vergewe herinner ons natuurlik aan ons geweldige skuld van sonde wat vergewe word wanneer ons tot bekering en tot geloof kom.

Maar dit wys in besonder op die sonde wat ons nog steeds elke dag doen.

Ons is reeds kinders van God en niks kan ons uit sy hand ruk nie, maar ons lewe nog soos stout kinders.

Hierdie gebed bevestig dat ons nog elke dag skuld maak voor God,

elke dag afhanklik is van sy genade om ons te vergewe,

om ons elke dag weer-en-weer die bevryding te ontvang van die skuldlas wat ons sonde teenoor Hom en ander oplaai.

En daarom leer Jesus dat ons elke dag moet vra om vergifnis.

Nou moet ons nie vergeet dat ons nie maar daarvoor kan vra en dan goedsmoeds aanhou om die sondes te doen nie.

Saam met ons gebed om vergewe te word moet daar ook bekering wees – waarom sal ons dan vergifnis vra as ons nie bekeer nie?

Ons moet stry teen die sonde, ons moet daarteen baklei asof ons lewens daarvan afhang lees ons in Heb. 12:4.

En om daarteen te kan stry moet ons weet van watter sonde ons vra om vergewe te word...

Daar is natuurlik meer as waarvan ons weet,

maar as jy nie weet teen watter sonde jy besig is om te baklei nie is jy soos ŉ bokser wat geblinddoek is...

Dink na oor jou lewe, vergelyk dit met wat God wil en bely jou spesifieke oortredings... en baklei daarteen, hou op daarmee.

Johannes skryf in 1 Joh. 1:9 dat as ons ons sonde bely, dan is God getrou en ren regverdig en vergewe Hy ons.

En dit bring ons by die vraag oor wat vergifnis is en waarom dit moontlik is.

Dit klink dalk soos twee vrae, maar dit het eintlik net een antwoord...

Daardie dag op Golgota het die Seun van God, wat mens geword het in Jesus Christus,

die mens se sonde, al ons sonde, vrywillig op Hom geneem.

Sy Vaderhet Hom as ŉ sondaar gereken en Hom daar aan die kruis gestraf vir elke grieseltjie van ons sonde.

Jesus Christus het elke sent van ons sondeskuld volledig en volkome betaal,

vir elkeen wat in Hom glo –

elkeen wat hulle vertroue en hulle verwagting op Hom alleen stel;

elkeen wat nie meer vir hulleself lewe nie maar vir Hom wat vir hulle gesterf en opgestaan het.

En elkeen wat in Hom glo het God as kinders aangeneem sodat ons Hom aanroep as ons Vader...

God vergewe nie sonde deur anderkant toe te kyk en sonde oor te sien nie – elke enkele sonde sal gestraf word met die ewige hel.

Hy vergewe sy kinders se sonde omdat Jesus ons hel daarvoor betaal het.

Sy volkome betaling met sy lewensoffer het ons skuldbrief afgelos.

Ons gebed dat ons Vader ons sonde sal vergewe is ŉ gebed dat Hy die betaling vir ons sonde skuld by Jesus sal eis.

Elke dag se gebed vra dat God ons skuld sal aftrek van die vooruitbetaling wat Christus reeds vir ons betaal het.

En God is regverdig, Hy sal ons nie weer straf vir iets waarvoor Christus reeds betaal het nie.

Elke dag se gebed om vergewe te word is ŉ herinnering dat ons sonde sy helse lyding en sy dood veroorsaak het...

Elke keer wat ons weer moet vra om vergewe te word moet ons laat snik in die diepste hartseer en berou...

en dit moet ons aanvuur tot bekering...

Maar elke gebed om vergifnis is ook ŉ herinnering aan sy barmhartigheid en sy liefde om Homself as losprys vir ons te offer...

Elke keer wat ons in vertroue kan vra om vergewe te word moet ons vul met verwondering, en dankbaarheid en uitbundige lofprysing...

En dan kan dit tog nie anders as dat ons dit wat ons van Hom onvang het met ander sal deel nie...

In Ef. 4:32 word ons opgeroep om nie meer soos mense van hierdie wêreld te lewe nie, maar om mekaar te vergewe soos God ons in Christus vergewe het.

En dit bring ons by daardie “ongemaklike” deel van die gebed dat God ons sal vergewe soos ons ander vergewe. Wat beteken dit? Wie kan dan vergewe word?

Waarom vergewe ons ander?

Nie nét omdat die God se opdrag en sy wil is nie, al is dit al genoeg rede.

Kinders van God vergewe omdat hulle oorbluf is deur die geweldige vergifnis wat hulle ontvang het.

En so is jou vergewe van ander ŉ bewys van die vergifnis wat jy ontvang het.

Vergewe jy ander soos wat God jou vergewe?

Vergewe jy jou vriende wat jou teleur gestel het of jou te na gekom het?

Vergewe jy jou man of vrou, jou ouers?

Leer jou kinders God se vergifnis ken in die manier hoe jy hulle vergewe?

Selfs die skelms – kan jy die oordeel en die straf aan God oorlaat en nie self wraak soek en vergelding vra nie maar vergewe?

Sukkel jy ook daarmee, is dit vir jou ook moeilik om ander so te vergewe as wat jy vergewe is en word?

Dan is dit moontlik omdat jy nie besef hoeveel genade jy ontvang het nie, dalk is dit omdat jy dink jy het minder sonde as ander?

Spieël jouself en meet jou aan die allerheilige volmaakte vereistes van God...

Jesus sê in Lukas 17 dat ons besef van hoeveel genade ons ontvang het die maat van ons liefde vir ander bepaal, en netso die mate waartoe ons ander vergewe.

Moenie moed opgee as jy sukkel nie, vra juis dan vergifnis omdat jy daarmee sukkel,

en doen wat ons in Filippense 3:12-13 deur Paulus leer –

vergeet wat agter jou is want God het vergewe,

en strek jou uit na wat voor jou is met jou oë vasgenael op Jesus Christus.

Maar as iemand dink sy sonde was en is maar min,

of as iemand Christus se offer minag asof dit sommer maar kleingeld was –

dan het so iemand nie eintlik ŉ rede om ander te vergewe nie.

Soos wat jou vergifnis van ander ŉ bewys is dat jy ŉ kind van God is wat baie, baie, genade ontvang het in God se vergifnis,

so dit ŉ teken van ongeloof en minagting van Christus se sondeoffer wanneer jy ander nie vergewe nie.

God het ŉ geweldige prys betaal vir ons vergifnis –

die Vader het sy Ewige Seun gestuur en in ons plek soos ŉ sondaar gestraf,

die Seun het sy hemelse heerlikheid prysgegee en mens geword en sy lewe opgeoffer as losprys sodat ons vrygekoop kan word van ons sondeskuld...

As jy dit werklik glo en besef dat dit vir jóú was, ...

en as jy besef hoe geweldig jou sondeskuld was en is ...

dan sal jy God se vingerafdrukke sien en beleef in jou vergifnis van ander.

En dan gee hierdie gebed vir jou vertroue want jy weet hoe jy ander vergewe...

En daarom kan jy vra – Here vergewe my ook so.

Die bedoeling is nie dat jou vergifnis die rede is vir God se vergifnis nie...

Jou vergifnis van ander is die eggo van God se vergifnis aan jou...

En omdat jy die eggo van God se vergifnis beleef in jou vergifnis van ander,

kan jy seker wees van sy vergifnis want dit eggo dan jou lewe...

Daar het jy dit...

Al is elkeen wat in Christus glo reeds kinders van God en al is daar geen veroordeling meer vir hulle wat in Christus glo nie,

stoei en struikel ons nog in sonde.

Jesus leer ons om daagliks te vra dat God ons sal vergewe –

dit herinner ons aan sy volkome verlossing en dit roep ons elke dag op tot bekering om teen die sondes te bly stry.

Omdat ons die eggo van sy vergifnis in ons lewens sien het ons vrymoedigheid en vertroue dat Hy ons steeds netso sal bly vergewe...

Ons verdien dus nie God se vergifnis met ons vergifnis van ander nie, nee, ons vergifnis van ander bevestig God se vergifnis aan ons.

Maar as daar geen eggo van sy vergifnis in ons lewe is nie, dan het ons nie sy vergifnis ontvang nie want die eggo daarvan is stil...

en julle weet watter verskrikking dit sal inhou.

Daar is tog nog ŉ laaste vraag waarop ons moet fokus – wat is die gevolge van hierdie gebed?

Die vorige bede om ons daaglikse brood was gebore uit ons liggaamlike nood van versorging,

en die volgende bede vir geestelike beskerming omdat die Bose ons van God wil verlei.

Waarom dan ons daaglikse gebed vir vergifnis?

Daar is min dinge wat mense se lewe so ŉ hel kan maak, wat jou vrede en jou lewensvreugde so kan steel as die onreg wat ander jou aangedoen het;

of jou eie skuld gevoelens van wat jy verkeerd gedoen het aan ander en aan God.

Maar deur jou daaglikse gebed en vertroue op God se vergifnis

en jou daaglikse bekering wat daarmee saamgaan,

reinig God jou gewete elke dag sodat jy bevryding kan kry en verlos word van jou gewete se kastyding.

So beleef ons nou al daagliks Christus se bevryding van ons skuld.

Vra sy vergifnis en aanvaar dit...

want die bewys daarvan sien jy in jou vergifnis van ander.

Ja, laat God se vergifnis aan jou al verder eggo in jou vergifnis van ander.

Die onreg teen ons kan ons aan God oorlaat soos Hy in elk geval leer dat die wraak en die straf Hom toekom en ons dit dus geheel-en-al aan Hom kan oorlaat.

Vertrou Hom, los dit vir Hom...

Maar behalwe die vrede wat dit bring en die sekerheid en vertroue wat jy self daaruit ontvang,

maak jy God se vergifnis sigbaar wanneer jy vergewe.

Ons stel sy genade in Christus ten toon aan ŉ wêreld wat verlore is daarsonder.

Wees ŉ getuie van en wys God se genade van vergifnis aan hulle wat verlore is daarsonder...

“Ons Vader, vergeef ons ons oortredings soos ons ook dié vergee wat teen ons oortree.”

Amen